Happy lnvestor Corner
การเลือกตั้งกับตลาดหุ้น
20 ส.ค. 2554

การเลือกตั้งกับตลาดหุ้น 
หลังจากที่นักลงทุนเริ่มคลายความกังวลกับเหตุการณ์ที่เกิดขึ้นในญี่ปุ่น ขณะที่สถานการณ์ในตะวันออกกลางไม่ได้รุนแรงไปกว่าเดิม วันนี้ตลาดหุ้นจึงเริ่มมองไกลไปข้างหน้าว่าจะมีประเด็นใดที่จะมีน้ำหนักกับตลาดได้อีกบ้าง “การเลือกตั้ง” จึงถูกหยิบยกมาพูดถึงกันมากขึ้น หลังจากนายกรัฐมนตรี อภิสิทธิ์ เวชชาชีวะ เคยระบุว่าการเลือกตั้งน่าจะเกิดขึ้นในช่วงปลายเดือน มิ.ย. หรือต้นเดือนก.ค. หากต้องการทราบว่าตลาดหุ้นไทยตอบสนองต่อการเลือกตั้งอย่างไร ดิฉันมีตัวเลขสถิติการเลือกตั้งของไทยย้อนหลัง 7 ครั้งตั้งแต่ปี 2535 ถึงครั้งล่าสุด 2550 มาเล่าให้ฟังค่ะ 
จากสถิติการเลือกตั้งใน 7 ครั้งที่ผ่านมาตั้งแต่ปี 2535 ถึงการเลือกตั้งครั้งสุดท้ายปี 2550 สมัยคุณสมัคร สุนทรเวช เป็นนายกฯ พบว่าการเลือกตั้งเป็นปัจจัยบวกกับตลาดโดย SET Index ให้ผลตอบแทนเป็นบวกเฉลี่ยตั้งแต่ 1.9-4.2% ก่อนเลือกตั้ง ผลตอบแทนที่ดีที่สุดอยู่ในระยะ 3 เดือนก่อนเลือกตั้ง คือ บวก 4.2% หากอิงสถิติดังกล่าวหมายความว่าช่วงที่น่าซื้อหุ้นก็คือช่วงนี้ถึงต้นเดือนเม.ย. เป็นที่น่าสังเกตว่า ในยุคของคุณทักษิณที่การเมืองมีความวุ่นวายและรุนแรง ดัชนีให้ผลตอบแทนเป็นลบไม่ว่าจะ 2 สัปดาห์ หรือ 3 เดือนก่อนเลือกตั้ง แต่หลังจากเลือกตั้งแล้ว ตลาดตอบรับเป็นบวกอย่างชัดเจน แต่ก็เป็นระยะหนึ่งเท่านั้น (ไม่เกิน 2 เดือน) หลังจากนั้นเมื่อความวุ่นวายยังไม่สงบ ตลาดกลับมาตอบรับเป็นลบตามความรุนแรงของสถานการณ์ สำหรับการเลือกตั้งที่จะเกิดครั้งนี้ แม้ว่าความรุนแรงทางการเมืองจะไม่เท่ากับในยุคของคุณทักษิณ แต่ก็อยู่บนสถานการณ์การเมืองที่ไม่นิ่งเหมือนกัน จึงคาดว่าภายหลังการเลือกตั้งแล้ว ตลาดยังคงตอบรับในเชิงบวกต่อเนื่อง
กลุ่มไหนที่น่าซื้อเพื่อรับเลือกตั้ง จากสถิติในอดีตพบว่ากลุ่มที่ให้ผลตอบแทนเฉลี่ยสูงกว่าตลาดก่อนการเลือกตั้งทุกช่วงเวลาไม่ว่าจะเป็น 2 สัปดาห์ หรือ 3 เดือนก่อนเลือกตั้ง ได้แก่ กลุ่มบันเทิง ธนาคาร ค้าปลีก อาหาร สื่อสาร (บันเทิงและธนาคาร เป็น 2 กลุ่มที่ให้ผลตอบแทนโดดเด่นกว่ากลุ่มอื่นๆ ในขณะที่กลุ่มอาหาร ค้าปลีก และสื่อสาร ผลตอบแทนไม่สูงอย่างโดดเด่น แต่มาเรื่อยๆ เรียงๆ) ส่วนกลุ่มที่ให้ผลตอบแทนเฉลี่ยแย่กว่าตลาดก่อนเลือกตั้งทุกช่วงเวลา คือ กลุ่มปิโตรเคมีและวัสดุก่อสร้าง แต่ถ้าพิจารณาในช่วงระยะ 3 เดือนก่อนการเลือกตั้งเป็นเกณฑ์ พบว่ากลุ่มที่ให้ผลตอบแทนดีที่สุดในช่วงดังกล่าว ได้แก่ กลุ่มบันเทิง พลังงานธนาคาร กลุ่มที่ให้ผลตอบแทนแย่ที่สุดในช่วง 3 เดือนก่อนเลือกตั้ง ได้แก่ กลุ่มปิโตรเคมี วัสดุก่อสร้าง อสังหาริมทรัพย์ และในระยะ2 สัปดาห์ก่อนเลือกตั้ง ดัชนีกลุ่มหลักๆ ให้ผลตอบแทนเป็นบวกทุกกลุ่ม
หุ้นในกลุ่มบันเทิงที่ติดโผให้ผลตอบแทนสูงในช่วงก่อนการเลือกตั้งในอดีต ได้แก่ BEC, RS, SPORT ส่วนกลุ่มธนาคารส่วนใหญ่เป็นธนาคารขนาดใหญ่ เช่น KBANK, KTB, SCB, BBL มี TMB ติดโผมาด้วยบางครั้งประปราย ส่วนกลุ่มสื่อสารส่วนใหญ่มาทั้งกลุ่มโทรศัพท์มือถือ ADVANC, DTAC, TRUE และแถมJAS นอกนั้นเป็นหุ้นขนาดเล็กที่บางตัวก็ดูไม่น่าจะมีความสัมพันธ์กับการเลือกตั้งได้เลย เช่น ERAWAN, TWP, DTCI, NWR, SVOA เป็นต้น อย่างไรก็ตามรายชื่อหุ้นเหล่านี้เป็นการจับสถิติที่เกิดขึ้นในอดีตมาเล่าสู่กันฟังค่ะ ไม่ได้มีการวิเคราะห์ถึงพื้นฐานหุ้นเหล่านี้ ยังไม่ได้แนะนำให้ลงทุนนะคะ
ที่น่าสนใจคือรายชื่อกลุ่มค่ะ กลุ่มบันเทิงมีเหตุผลที่สัมพันธ์กับการเลือกตั้งอย่างชัดเจน เพราะสื่อโฆษณาในรูปแบบต่างๆ เป็นสิ่งที่ต้องใช้ในระยะนี้ และหากดูดัชนีกลุ่ม Media ก็เริ่มดูดีตั้งแต่วันศุกร์ที่ผ่านมา ที่น่าสนใจ คือ BEC และ MAJOR สำหรับ BEC มีประเด็นของการทยอยปรับขึ้นค่าโฆษณาและปรับผังรายการมาตั้งแต่ปีก่อน ซึ่งจะได้อานิสงส์เต็มปีในปีนี้และปัจจุบันก็ยังปรับกลยุทธ์ขยายเวลาละครหลังข่าว ซึ่งเป็นช่วงเวลาที่แพงที่สุดเท่ากับปรับขึ้นค่าโฆษณาไปโดยปริยาย นักวิเคราะห์ของ FSS ให้ราคาเป้าหมาย 38.25 บาท ใกล้เคียงกับเป้าหมายเฉลี่ยของนักวิเคราะห์ที่อยู่ใน Bloomberg Consensus ที่ 39.42 บาท สำหรับ MAJOR แม้ว่าราคาหุ้นจะขึ้นมาแรงกว่า BEC ในระยะนี้ แต่ก็ยังมีส่วนต่างจากราคาเป้าหมายมากกว่า BEC โดยนักวิเคราะห์ของ FSS ให้ราคาเป้าหมายไว้ 17.20 บาท หนังฟอร์มยักษ์ “สมเด็จพระนเรศวร” ที่กำลังจะเข้าฉายสิ้นเดือนนี้ นอกจากจะเป็นประเด็นกระตุ้นราคาหุ้นแล้ว ยังช่วยให้กำไรในไตรมาสนั้นๆ โดดเด่นอย่างมากเหมือน2 ภาคที่ผ่านมา
สำหรับกลุ่มธนาคาร ดิฉันได้กล่าวถึงบ่อยครั้งแล้วว่า กลุ่มธนาคารเป็นกลุ่มหนึ่งที่น่าสนใจมากสำหรับการลงทุนในปีนี้ หุ้นที่คิดว่าน่าสนใจที่สุด ได้แก่ KBANK และ KTB จึงไม่ขอกล่าวในรายละเอียด แต่ขอเสนอ BEC และ MAJOR เป็นอีกหนึ่งทางเลือกสำหรับการลงทุนค่ะ